钦定古今图书集成/历象汇编/乾象典/第049卷 > 斗宿
## 钦定古今图书集成/历象汇编/乾象典/第049卷 > 斗宿

按《诗经小雅大东》：“维北有斗，不可以挹酒浆。”

维北有斗，西柄之揭。

〈疏〉按二十八宿连四方为名者，唯箕、斗、井、壁四星而已。壁者，室之外院。箕在南，则壁在室东，故称东壁。郑称“参傍有玉井”，则井星在参东，故称东井。推此则箕、斗并在南方之时，箕在南而斗在北，故言南箕北斗也。〈朱注〉箕、斗二星，以夏秋之间见于南方。云“北斗”者，以其在箕之北也。或曰：北斗常见不隐者也。南斗柄固指西北斗，而西柄则亦秋时也。言北斗不可挹酒浆，而西揭其柄，反若有所挹取于东也。

按《尔雅释天：星纪》：“斗，牵牛也。”

〈注〉“牵牛、斗”者，日月五星之所终始，故谓之“星纪。”〈疏〉十二次之分：星纪，吴越也；星纪，斗牛之次也。《左传》曰：“岁在星纪”是也。

按《星经》，南斗六星，主天子寿命，亦云宰相爵禄之位。
巫咸氏云：“木星，春夏木，秋冬水。一名天斧，二名天阙，
三名天机。”

按《史记天官书》：“南斗为庙。”

〈注〉《正义》曰：“南斗六星，在南也。”

按：《汉书天文志》同。

按《晋书天文志》：“北方南斗六星，天庙也。丞相太宰之
位，主褒贤进士，禀授爵禄，又主兵。一曰天机。南二星
魁，天梁也，中央二星天相也；北二星天府庭也。亦为
寿命之期也，将有天子之事，占于斗。”

按：《隋书天文志》同。

按《宋史天文志》：“北方南斗六星，天之赏禄府，主天子
寿筭，为宰相爵禄之位。传曰：‘天庙也。丞相太宰之位。
褒贤进士，禀授爵禄，又主兵。一曰天机。南二星魁，天
梁也。中央二星，天相也。北二星，天府廷也。又谓：南星
者，魁星也。北星，杓也。第一星曰北亭，一曰天开，一曰
铁锧。石申曰，魁。第一主吴，二会稽，三丹阳，四豫章，五’”
庐江六，九江汉。永元铜仪，斗二十四度四分度之一，
唐《开元》游仪二十六度。旧去极百十六度，今百十九
度；《景祐》测验，亦二十六度，距魁第四星去极百二十
二度。

按《观象玩占》，“南斗六星曰天庙，一曰天正，一曰天阙，
一曰天机，一曰天府，一曰天库，一曰天司。元武之首，
丞相太宰之位，木星也，主天子寿命之期，主酌量政
事，禀受爵禄，将有天子之事，占之于斗。日月五星贯
之为中道。其南首二星曰魁，为天库，又为天梁，主褒
贤进士。中二星为天相，主爵禄。北尾二星曰杓，为天”
府，主寿命，第一星主吴，第二星主会稽，第三星主丹
阳，第四星主豫章，第五星主庐江。杓尾第六星主九
江。